CELEX: 62009CN0023
Language: sk
Date: 2009-01-19 00:00:00
Title: Vec C-23/09: Odvolanie podané 19. januára 2009 : ecoblue AG proti rozsudku Súdu prvého stupňa (prvá komora) z  12. novembra 2008 vo veci T-281/07, ecoblue AG/Úrad pre harmonizáciu vnútorného trhu (ochranné známky a vzory)

18.4.2009   
            
            
               SK
            
            
               Úradný vestník Európskej únie
            
            
               C 90/8
            
         Odvolanie podané 19. januára 2009: ecoblue AG proti rozsudku Súdu prvého stupňa (prvá komora) z 12. novembra 2008 vo veci T-281/07, ecoblue AG/Úrad pre harmonizáciu vnútorného trhu (ochranné známky a vzory)
   (Vec C-23/09)
   2009/C 90/12
   Jazyk konania: angličtina
   
      Účastníci konania
   
   
      Odvolateľ: ecoblue AG (v zastúpení: C. Osterrieth, T. Schmitz, Rechtsanwälte)
   
      Ďalší účastník konania: Úrad pre harmonizáciu vnútorného trhu (ochranné známky a vzory), Banco Bilbao Vizcaya Argentaria SA
   
      Návrhy odvolateľa
   
   
               —
            
            
               zrušiť rozsudok Súdu prvého stupňa Európskych spoločenstiev z 12. novembra 2008 vo veci T-281/07,
            
         
               —
            
            
               zrušiť rozhodnutie prvého odvolacieho senátu Úradu pre harmonizáciu vnútorného trhu (ochranné známky a vzory) (ÚHVT) z 25. apríla 2007 (vec R 0844/2006-1) o prihláške ochrannej známky Spoločenstva č. 002871598 „Ecoblue“,
            
         
               —
            
            
               zaviazať ÚHVT na náhradu trov konania.
            
         
      Odvolacie dôvody a hlavné tvrdenia
   
   Odvolateľ tvrdí, že Súd prvého stupňa nesprávne uplatnil článok 8 ods. 1 písm. b) nariadenia o ochrannej známke Spoločenstva, keďže kolidujúce ochranné známky nevykazujú minimálny stupeň podobnosti, ktorý sa vyžaduje na konštatovanie pravdepodobnosti zámeny.
   Ďalej odvolateľ uvádza, že Súd prvého stupňa sa dopustil chyby, keď určil, že rozlišovacia spôsobilosť skoršej ochrannej známky, na ktorej sa zakladala námietka, je základným prvkom preskúmania existencie pravdepodobnosti zámeny. Súd prvého stupňa nevzal do úvahy tento aspekt sporu a obmedzil sa na porovnanie dvoch kolidujúcich ochranných známok z vizuálneho, fonetického a koncepčného hľadiska, akoby skoršia ochranná známka bola známkou, ktorá vykazuje len priemerný stupeň rozlišovacej spôsobilosti.
   Odvolateľ tiež tvrdí, že Súd prvého stupňa správne neuplatnil pravidlo, podľa ktorého spotrebitelia bežne prisudzujú väčší význam prvej časti slov. Keďže slovné prvky „Eco“ a „blue“ sú rovnako opisné, spotrebiteľ automaticky pripisuje väčší dôraz prvému slovnému prvku „Eco“, čím rozoznáva rozlišovaciu spôsobilosť oboch ochranných známok.
   Okrem toho odvolateľ uvádza, že Súd prvého stupňa sa dopustil nesprávneho právneho posúdenia tým, že koncepčným rozdielom medzi oboma kolidujúcimi ochrannými známkami neprisudzoval prvoradú dôležitosť.